
LOUISE FULLER

Vinter med hete følelser

Oversatt av Jeanita Edholm

MINISERIE: LUKSUSJUL


Ingen av dem hadde det på ønskelisten sin, til tross for at ingen ønsker er for store. Ingen av dem var heller forberedt på overraskelsen julen brakte med seg.  Dette er andre del i miniserien Luksusjul.

Louise Fuller var en guttejente som hatet rosa og som alltid hadde lyst til å være prinsen, ikke prinsessen! Nå setter hun pris på å skape heltinner som ikke er pene piker som lar andre ta avgjørelser for dem, men som er sterke, troverdige kvinner. Før hun begynte å skrive for Harlequin, studerte hun litteratur og filosofi på universitetet, og jobbet som journalist i lokalavisen. Hun bor i Royal Tunbridge Wells med den usannsynlig kjekke ektemannen Patrick, og deres seks barn.

«Unnskyld meg, Deres nåde. Jeg beklager at jeg forstyrrer.»

«Så ikke gjør det.» Louis Albemarle, den tiende hertugen av Astbury, dro teppet over hodet for å stenge ute lyden av stemmen til flyverten.

«Men Deres nåde …»

«Brenner flyet?» spurte Louis irritert.

«Nei.»

«Har vingene falt av?»

«Nei.»

Han åpnet øynene og myste mot det skarpe lyset. Han kikket irritert bort på flyverten. «Så hvorfor har du vekket meg? Jeg sa jeg ikke ville ha frokost, og at jeg ikke ville bli vekket før vi landet i Zürich.»

Flyverten nikket. «Vi er i Zürich. Vi landet for et øyeblikk siden.»

Landet? De kunne da ikke være der allerede? Det føltes som om han nettopp hadde lagt hodet på puten. Faktisk føltes det som om hodet hans var en pute.

«Ok, greit. Samme det.» Han holdt hendene avvergende opp foran seg. «Bare gi meg et øyeblikk.»

Louis gned seg i ansiktet. Selv den minste bevegelse fikk hodet til å dunke. Han svelget en gjesp. Det han trengte var å sove i hundre år.

De siste syv dagene hadde vært en eneste stor fest. Bak lukkede dører så klart, så ikke pressen skulle få nyss om det.

Ikke at han brydde seg om hva noen andre syntes om ham, men det betød i hvert fall at telefonsvareren ikke kom til å bli overfylt av bekymrede beskjeder fra markedsdirektøren for Callière, Nick Cooper.

Han strakte seg og begynte å kle på seg gårsdagens antrekk.

Det han trengte, var en lang, varm dusj og så en sovepille. Om han var heldig, klarte han å våkne akkurat i tide til julefesten på Haensli. Den legendariske julefesten på det like legendariske og eksklusive Hotel Haensli i Klosters. Det var det mest grandiose skipalasset i Alpene, og den eneste festen markedsdirektøren hans hadde gitt ham tillatelse til å gå på.

Det var forståelig. Festen var som en festligere og mer morsom utgave av Davos Forum. Med andre ord kom alle de menneskene som burde gå med, og som faktisk gikk med, Callière-smykker, til å være der. Det var derfor han hadde blitt enig med teamet sitt om å gi alle de kvinnelige gjestene en gavepose med et par diamantøredobber oppi.

Han smilte. For første gang på tre måneder kom han til å lage overskrifter av de riktige grunnene og kanskje endelig komme seg et steg nærmere å eie hele selskapet.

Men først måtte han komme seg til hotellet.

Etter varmen i Abu Dhabi fikk den kjølige vinterluften i Alpene øynene til å renne. Han bøyde skuldrene og trakk luen godt nedover ørene. Øynene var skjult bak dyre solbriller.

Ikke at han trengte å bekymre seg over å bli gjenkjent. Det var tross alt derfor han reiste på første klasse. Men ingenting kunne slå et privatfly.

Dessverre kunne bare privatflyet få ham et stykke på veien, og den neste delen av turen måtte tas med helikopter.

Han hilste på piloten og klatret inn. Denne gangen tok flyturen bare en halvtime og motvillig holdt han seg våken. Istedenfor å sove kikket han ned på det snødekte alpelandskapet under seg. Det var som tatt ut av et postkort.

Det minnet ham om Canada, stedet han hadde kalt hjemme de siste ti årene. Men på tross av at han elsket det ville landskapet i Alberta og Northwest Territories, så var det ikke hjemme.

For ham kunne hjemme bare være Waverley.

Selv nå, når han med rimelighet kunne erklære eiendommen som sin egen, klarte han det ikke. Han var ikke sikker på om han noensinne ville klare det.

Farens død skulle ha vært en døråpner for ham. Eller som en bør som ble løftet av skuldrene? Men istedenfor hadde farens død utløst et sinne i ham som han ikke klarte å stagge. I tillegg hadde den utløst to andre følelser som han ikke ønsket å ha noe med å gjøre. Skyldfølelse og anger.

Det kan ha skyldtes sjokket over å innse at han nå var hertugen av Astbury, og at han nå bar tittelen til mannen han hadde hatet så lenge. Alle de gamle demonene hadde i hvert fall våknet til liv og dratt med seg et par nye, og han hadde egentlig tilbrakt de siste tre månedene med å feste så hardt at han nesten ikke kunne stå på bena. Eller tenke på fortiden.

*

En tekstmelding fra Henry, og en mengde snøfnugg, møtte ham da han gikk mot helikopterterminalen.

Det var ikke noen tvil om at Henry senior kom til å være irritert for at sønnen lånte bort familieflyet, men Henry junior skyldte ham en tjeneste etter det som skjedde i Cannes. Så nå var de skuls.

Det var flere mennesker som skyldte ham en tjeneste etter det som skjedde i Cannes, men som vanlig hadde han påtatt seg skylden.

Og hvorfor skulle han ikke gjøre det?

Det var ikke som om han hadde et rykte å ødelegge. Han drev kanskje et av de mest suksessfulle og etiske diamantfirmaene i verden, men dersom man skulle tro på det som stod skrevet om ham i media, så var det det eneste etiske i livet hans.

Det var i hvert fall det de fleste trodde. Inkludert de som sto ham nærmest. Det var leit, men ikke overraskende.

Det hadde tatt ti år, men Callière hadde gått fra å være en nisjebedrift til å bli et ettertraktet smykkemerke for alle kjendisene.

Han hadde fått det til å skje. 

Det var hans firma, og hans hjernebarn. Han var sjef og snart ville firmaet som bar bestemorens navn, være helt og holdent under hans kontroll.

Han kjente et stikk av forakt. Det var ikke rettferdig at han hadde blitt satt i denne situasjonen i utgangspunktet. Han var hertugen av Astbury. Han burde ikke ha trengt å låne penger. Men han hadde ikke hatt noe annet valg da faren slo hånden av ham.

Dersom Glamma ikke hadde hjulpet ham, ville han ikke hatt noe som helst. Ikke tak over hodet engang.

Han kjente lukten av kaffe spre seg i det luksuriøse oppholdsrommet, og uten å tenke beveget han seg mot lukten da hjernen hans plutselig trykket på nødbremsen.

Hva skjedde nå?

Det var bare en kvinne i hvit pelshatt. Hun stod med noe bakverk i hendene ved siden av en stappfull bagasjetralle. Han enset ikke noe av det, bare bena hennes.

Pulsen økte.

Hun var kledd i stramme, mørke jeans som fikk bena hennes til å virke som om de var uendelig lange. Han fulgte dem med blikket til han nådde rumpa hennes.

Han kjente blodet samle seg i skrittet og glemte et øyeblikk å puste mens han kikket på den deilige rumpa. Nå som han først så på den, innså han at det var umulig å se vekk. Umulig å ikke lure på hva som befant seg under boblejakken. Var det mulig at resten av henne var like fristende?

I det øyeblikket kikket hun opp og han fikk et glimt av en liten nese, rosa lepper og arktiske blå øyne. Det var bare et kort glimt, men tiltrekningskraften mellom dem var så umiddelbar, så intens, at han allerede var på vei mot henne før han innså at han ikke kjente henne.

Han sakket farten.

I hele sitt voksne liv hadde han vært vant til å være gjenstand for kvinners beundring, men denne kvinnen stirret rett forbi ham. Nei, gjennom ham. Det var nesten som om han ikke var der, tenkte han sjokkert.

Hun var virkelig noe for seg selv. En ekte isdronning.

Etter festen hadde han planer om å tilbringe dagene i de snødekte bakkene, men han ville ikke hatt noe imot å tilbringe en natt eller to med å utforske mykere og varmere kurver. Det faktum at han ville ha måttet jobbe litt hardere for å smelte isen, gjorde det bare mer interessant.

Han la merke til den diskré Haensli-logoen på den nærmeste bilen, og uten å ta av seg solbrillene hilste han på sjåføren med et kort nikk. «Grüezi. De henter koffertene, det burde ikke ta lang tid. Tschuldigung …»

Han sluttet å prate og rynket pannen da han innså at telefonen ringte i jakkelommen. Han tok den ut og svarte uten å tenke seg om.

«Louis?»

Han bannet lavt. De siste månedene, egentlig helt siden farens død, hadde han sluttet å ta telefonen når markedsdirektøren ringte. Så overraskelsen i Nicks stemme var mer enn rettmessig.

Han ble irritert på seg selv for at han hadde vært så distrahert at han svarte.

«Nick … Hva kan jeg hjelpe deg med?»

«God morgen, eller burde jeg si guete morge?»

Louis krympet seg. Han visste ikke hva som var verst. Nicks grusomme tyske aksent eller den falske vennskapeligheten i stemmen.

«Noe sånt, ja. Jeg har nettopp landet og det var turbulens under turen så jeg ikke fikk sove, så kan vi ta dette senere dersom det ikke haster?»

«Jeg vet ikke, Louis. Det må nesten du fortelle meg.»

«Hva skal det bety?»

Han gadd ikke å skjule irritasjonen i stemmen og hørte Nick gispe i den andre enden. Han kunne nærmest forestille seg markedsdirektøren rette seg opp i ryggen.

«Du vet hva det betyr. Jeg har forsert det ene hinderet etter det andre de siste månedene, og ryddet opp i alt rotet du har etterlatt deg.»

«Så ikke gjør det, da. Det er det man har rengjøringspersonell til», sa han kort.

«Jeg snakker ikke om uoppredde senger, Louis.» Nicks stemme dirret av frustrasjon. «Jeg snakker om oppførselen din og hvordan den påvirker merket.»

Nick holdt hardere i telefonen og himlet med øynene. «Ja, det gjør du, men jeg har vansker med å forstå hvorfor», sa han med den kjølige forakten han hadde arvet sammen med tittelen sin. «Callière er mitt firma. Jeg er merket, og min oppførsel angår ingen andre. Men dersom du er bekymret, kan jeg la være å gå på Haensli-festen.»

Han visste at det ikke kom til å skje. Som han nettopp hadde sagt, så var han merket. Uten ham ville Callière bare være enda et dyrt smykkefirma.

«Det er ikke nødvendig», sa Nick. Akkurat som Louis hadde visst at han kom til å gjøre. «Det er viktig at du går på festen. Jeg ville bare være sikker på at du er bevisst på ansvaret ditt.»

Louis bet tennene sammen. Fantes det noe han mislikte mer enn ansvar? Han kunne komme på noen ting: forhold, kjærlighet, en kone … Det knøt seg i magen, og han trakk pusten dypt. «Du kan være sikker på at jeg vet hva som står på spill, Nick», svarte han i den samme kjølige tonen. «Ingen overskrifter, ingen skandaler og ingen bilder tatt i kompromitterende situasjoner.»

«Bra», svarte Nick. «For jeg har strukket meg langt i det siste for å dekke over for deg, Louis. Jeg er lei av å prøve å overbevise verden om at oppførselen din egentlig bare er et tegn på at du er en håpløs romantiker på jakt etter den rette kvinnen. Jeg ringer deg etter festen.»

Louis kikket utover helikopterlandingsplassen. Han så ikke lenger de snøkledte fjelltoppene, men farens kontor. Plutselig var det som om han var tilbake på Waverley og var gjenstand for hertugens misnøye.

Han kjente en ekkel blanding av forakt og ydmykelse velle opp, så han la på.

Han hatet å føle seg sånn. Som om alle avgjørelser hadde blitt tatt for ham, og at livet ikke var hans eget. Det fikk ham til å føle seg desperat og fanget.

Han la telefonen tilbake i bukselommen og nikket kort til sjåføren som kikket oppslukt på fjellene.

«La oss dra», sa han irritert og snudde seg mot limousinen.

Og så stoppet han som om han selv hadde blitt til is. Det satt en kvinne i baksetet på limousinen hans. Og ikke en hvilken som helst kvinne heller.

Han kikket raskt fra den hvite pelshatten til de lange jeanskledde bena.

Det var isjomfruen.

Så hun hadde sett ham. Hun hadde bare latt som om hun var uoppnåelig når hun egentlig var her for å spille spillet.

Dette var ikke en ukjent situasjon for ham, og vanligvis ville han ikke ha tenkt seg om to ganger. Men nå, her, var feil tid og feil sted.

Han snudde seg mot sjåføren. «Hva er det hun gjør der?» spurte han.

Sjåføren kikket nervøst på ham. «Jeg vet ikke. Jeg trodde hun var sammen med deg, Deres nåde.»

«Med meg?»

«Hun sa hun skulle til Haensli, så jeg antok …» Mannens stemme døde hen da han ikke var villig til å si mer. Han trengte det ikke heller.

Louis bannet lavt. Sjåføren visste kanskje ikke navnet på kvinnen som satt i baksetet, men han visste hans og kjente til ryktet hans, så da hadde han lagt to og to sammen.

«Er det noe galt?»

En hes, men feminin stemme fikk ham til å snu seg, og han kjente hjertet hoppe over et slag da han så hvem stemmen tilhørte.

Kvinnen hadde gått ut av bilen, og hun var om mulig enda mer fristende på nært hold.

Med hamrende hjerte stirret han på henne. Han ble satt ut av sin egen reaksjon og kremtet. «Ja, det virker som om det har oppstått en misforståelse.»

Mer enn en misforståelse. Dette var det siste han trengte. Han kunne ikke bli sett her sammen med en tilfeldig kvinne, spesielt ikke siden han ikke engang hadde planer om å tilbringe tid med henne.

«Hva slags misforståelse?»

Hun så forvirret, men irritert, på ham. De andre menneskene hadde begynt å se på dem, og han kjente irritasjonen vokse. Stemmen var hard som en diamant da blikket hans møtte hennes.

«Den type misforståelse som lett kan ordnes opp i. I korte trekk så må du finne deg en annen limousin. Denne er opptatt.»

*

En annen limousin?

Santa Sommerville stirret på mannen som stod på den andre siden av bilen, og kjente pulsen dundre i ørene.

Det var ham. Den mannen. Den fremmede.

Bortsett fra at han ikke var helt fremmed.

Hun hadde sett ham tidligere, inne. Og selv da hadde han virket kjent.

Hun lot blikket vandre over kjeven med skjeggstubber, nedover boblejakken og til olabuksene. Hun følte seg brått varm. Det var lenge siden hun hadde sett på en mann, virkelig sett. Etter Nathan hadde hun ikke tillatt seg selv så mye som et glimt. Det hadde vært altfor vondt å tenke på hvor det hadde ført hen, og hvor det til syvende og sist ville føre igjen.

Problemet var bare at med denne mannen hadde det ikke vært noe spørsmål om å tillate seg noe som helst. Kroppen hadde overstyrt henne, og hun hadde kjent en uimotståelig trang, ikke bare til å se, men til å ta på ham også.

Hun kjente varmen bre seg i kinnene da hun husket øyeblikket da hun la merke til ham.

Hun hadde stått ved siden av haugen av bagasje og plutselig blitt bevisst på det hamrende hjertet sitt. Og enda rarere, på bakverket hun holdt i hånden.

Det hadde ikke gitt mening, inntil hun innså at en del av hjernen hennes hadde tenkt på å gå bort og stryke over kjeven hans, men at fingrene hennes var klissete.

Og nå tenkte hun på det igjen. Ikke den delen med klissete fingre, men å ta på ham.

Han var så kjekk at hun ikke helt kunne tro at hun var våken.

I virkeligheten var ikke menn så flotte som dette.

Etter at hun ble sponset av Brysonʼs Ices hadde hun faktisk møtt en del kjendiser, men de fleste hadde vært skuffende i levende live, om hun skulle være helt ærlig.

Men denne mannen skuffet ikke.

Han overpresterte faktisk.

Han var slående kjekk, med blå øyne og bustete brunt hår. Han hadde så klare og rene trekk at alle rundt ham så pløsete ut.

Og kroppen hans …

Hun ble plutselig tørr i munnen. Profesjonelle skøyteløpere trente omtrent fem timer hver dag, både av og på isen, så hun var vant til muskuløse lår og skuldre, men denne mannen var veltrent.

Hvem han enn var så hadde han noe mer enn bare muskler. Han hadde en energi som fikk luften rundt ham til å bli kinestetisk, som en statisk storm, og det fikk henne til å puste urytmisk.

Og det var derfor hun hadde snudd seg bort fra ham og ignorert de blå øynene og stikket av begjær som hun kjente i magen.

Det hadde vært den eneste riktige avgjørelsen for en som henne, en som ikke bare hadde mislyktes med å prestere, men som også hadde blitt eksponert for å gjøre det dårligere enn forventet.

En velkjent kvalme meldte seg i magen, og hun ignorerte den før hun åpnet døren. «Der tar du feil», sa hun med det kalde og avmålte tonefallet som hadde gitt henne kallenavnet isdronningen. «Du må finne deg en annen limousin. Denne er for gjester til Hotel Haensli.»

En kort, pulserende stillhet senket seg over dem. Han så på henne med smale øyne, og så gikk han plutselig mot henne med så bestemte skritt at hun tok et steg bakover.

«Ja, det er den», sa han silkemykt da han stoppet foran henne. «Og den ble sendt for å møte meg.»

Hun klarte ikke å plassere aksenten hans. I det ene øyeblikket hørtes han ut som en rik skolegutt fra London, og i det neste hadde stemmen hans et slags transatlantisk preg. Men uansett var ikke autoriteten i stemmen til å ta feil av. Den inneholdt en forventning om at han kom til å få viljen sin.

Sikkert fordi han alltid fikk det.

Dersom han var gjest på hotellet, var han nødt til å være rik, og den type rikdom kombinert med utseendet hans, var nærmest en garanti for at han aldri hadde møtt motgang eller nederlag.

Inntil i dag, tenkte hun sint.

«Du er ikke den eneste gjesten på hotellet», sa hun. «Men jeg antar at det ikke har falt deg inn å tenke på noen andre enn deg selv?»

«Hva skal det bety?»

«Det betyr at du er en bortskjemt liten rik gutt i en manns kropp. Det betyr at du ikke er det minste takknemlig for velstanden din og privilegiene dine. Faktisk tror du at du fortjener det, og at alle vi andre bare er her for å gjøre som du sier.»

Hun hørte sjåføren gispe overrasket, men mannen foran henne fortrakk ikke en mine. Istedenfor begynte han å klappe sakte.

«Jeg er imponert», sa han. «Vanligvis tar det de fleste et par timer før de finner ut det, men du klarte det på fire minutter», sa han hånlig.

Hun glodde irritert på ham. «Du er ikke morsom.»

«Jeg prøvde ikke å være det heller.» Han så på henne med smale øyne. «Hva ville vært poenget uansett? Det virker ikke akkurat som om humor og det å ha det morsomt spiller en stor rolle i livet ditt.»

Hun kjente det velkjente stikket av smerte da ordene sank inn.

«Går det bra, sir?»

Hun snudde seg og så at en av de andre sjåførene hadde kommet bort. Bak ham så hun en liten folkemengde kikke nysgjerrig på dem.

«Hva i alle …» Han kikket på tilskuerne og bannet lavt. «Det var akkurat det her jeg trengte», mumlet han.

Han nikket til sjåføren, og før hun visste ordet av det hadde han tatt henne i armen og dyttet henne inn i bilen før han fulgte etter.

Et støt av elektrisitet pulserte gjennom kroppen da hun kjente det muskuløse låret hans mot sitt. Plutselig fikk hun ikke puste, og hun lente seg mot ham som en blomst som strakte seg mot solen.

Kroppens reaksjon skremte henne, og hun trakk seg unna og så langt bort fra ham som hun klarte. Hjertet hennes hamret som om hun var fanget sammen med en klapperslange.

Da limousinen begynte å bevege seg, snudde hun seg mot ham. «Hva er det du tror du driver med?»

«Hør her, søta, du ville kjøres til hotellet, ville du ikke? Nå får du viljen din, så kanskje du kunne prøvd å være litt mindre hårsår?»

Hårsår! Hun glante irritert på ham med knyttede never. Huden sitret fortsatt etter berøringen hans, og hun hatet at kroppen reagerte på denne måten.

Hva var galt med henne?

Hadde hun ikke lært noe etter det som skjedde med Nathan?

Hun fikk vondt i magen da hun tenkte på hvor dum hun hadde vært. Men selv om smaken i menn ikke hadde endret seg, så var jo hun annerledes nå.

Hun kjente sinnet pulsere gjennom kroppen igjen. Hun hadde gledet seg til denne turen. Det var den første ferien hun hadde hatt på evigheter. Når sant skulle sies, så var det faktisk den første ordentlige ferien hun hadde hatt noensinne.

Å trene for å bli en profesjonell skøyteløper innebar svært lite tid til ferie, fester og annen moro. Og uansett var ikke alle som Richie Rich ved siden av henne.

Noen mennesker, de fleste faktisk, var nødt til å jobbe hardt for det de ville ha. Faren hennes og Kate hadde allerede ofret så mye for å gjøre drømmen hennes til virkelighet, men nå hadde hun heldigvis fått sponsoravtale med Brysonʼs.

Uten det visste hun ikke hva hun skulle ha gjort. På dette nivået var det så mange utgifter, og hun kunne ikke la familien ta vare på henne resten av livet.

«Så du bor på hotellet.»

Det var en påstand, ikke et spørsmål, men hun kjente panikken bre seg i kroppen da hun kikket bort på mannen ved siden av seg. Hadde han gjettet at hun ikke var en gjest?

Hun løftet haken og møtte blikket hans. «Jeg skal på festen.» Den delen var sann. Ikke at hun skyldte ham sannheten.

Blikket hans vandret over ansiktet hennes. Han målte henne med blikket, og hun mistenkte at han la merke til at hun ikke hadde vært helt ærlig med ham.

«Da har vi noe til felles, miss …?» Han lot stillheten fylle bilen mens han ventet på svaret hennes.

«Sommerville. Santa Sommerville.»

Det fulle navnet hennes var Santina. Hun var oppkalt etter den lille byen i Italia der foreldrene hadde møtt hverandre. Da hun ble født i desember, hadde de forkortet det til Santa. Ikke at hun hadde planer om å dele det med en fremmed.

Det blå blikket var fortsatt festet på ansiktet hennes, og hun kjente halsen snøre seg sammen. Da han smilte et skjevt smil, kjente hun varmen bre seg i ansiktet.

«Santa baby …» sang han mykt. «Jeg har faktisk lyst på en yacht.» Han smilte bredere. «Faktisk, kanskje heller et privatfly. Kan du legge det under treet for meg?»

Det var ikke én eneste versjon av den sangen hun ikke hadde hørt før, og basert på det ertende smilet visste han det. Allikevel var det noe med måten han hadde sagt det på som sendte seksuelt ladede støt gjennom kroppen hennes. Hun fikk ikke frem et ord.

Hun kjente varmen stige og grøsset ufrivillig. Hun begravde fingrene i fanget. «Jeg er lei for det», sa hun stivt. «Jeg er tom for privatfly, Mr. …?»

«Albemarle. Louis Albemarle.»

Hun blunket.

Hvor hadde hun hørt det navnet før?

Hjernen prøvde febrilsk å komme på det da Louis lente seg fremover og banket på ruten bak sjåføren.

«Bare slipp meg av der borte. Jeg går opp.»

Sjåføren nikket. «Ja, Deres nåde.»

Deres nåde.

Santa rynket pannen. Med de fleste mennesker var det slik at jo mer tid du tilbrakte sammen med dem, jo mer forstod du dem. Men med denne mannen var det helt motsatt.

«Hvorfor kaller han deg det?» spurte hun.

«Fordi dét, Santa Baby, er hvordan man tiltaler en hertug.»

Alle puslespillbrikkene falt på plass. Det var ikke rart at han hadde virket så kjent.

Louis Albemarle, hertugen av Astbury, kvinnebedårer, eieren av Bijoux Callière og hovedpersonen i utallige avisoverskrifter.

Hjertet hamret i brystet.

Hun hadde faktisk lest en historie om ham på venteværelset til fysioterapeuten. En eller annen stakkars modell hadde fortalt alt om forholdet deres da han hadde gått fra henne etter kort tid.

Kvinnen måtte ha vært sprø som trodde at hun kunne stole på en mann som Louis. Spesielt med tanke på at han kaldblodig hadde forlatt bruden sin ved alteret da han bare var tjue år gammel. Basert på antallet kvinner som hadde varmet sengen hans siden det, hadde han ikke blitt noe bedre de siste ti årene.

«Du er hertugen av Astbury.» Hun ristet på hodet. «Det forklarer en del.»

«Bare dersom du er naiv eller sprø nok til å tro på alt du leser på internett», sa han kjølig.

«Ikke alt.»

Hun så på det kjølige, kjekke ansiktet hans og kjente selvforakten stige da limousinen sakket farten.

Idiot. 

Verden stilnet da hun møtte blikket hans. Hun husket godt hvordan kroppen hennes hadde hatt lyst til å lene seg mot hans, og bet seg i kinnet.

Hvorfor var hun alltid så svak og dum når det gjaldt menn?

«Men du vet hva de sier, ingen røyk uten ild.»

Han så på henne med smale øyne. «De sier også at man er uskyldig til det motsatte er bevist. Men du tror tydeligvis på tabloiddrap.»

«Som et motstykke til hva da? Å tro på deg?» Hun lo kort. «Hvorfor skulle jeg gjort det? Du har allerede bevist at du ikke er sånn som du utgir deg for å være.»

Han rynket pannen. «Du vet ingenting om meg.»

«Jeg vet at du er en hertug, og at det liksom skal gjøre deg til en gentleman.» Hun så kjølig på ham. «Men du oppførte deg ikke akkurat som en gentleman tidligere, gjorde du vel?»

Santa kjente nakkehårene reise seg da han lente seg mot henne.

«Ville det ha gjort noen forskjell om jeg gjorde det?» Ansiktet hans hardnet. «Du hadde allerede bestemt deg for at jeg var en bortskjemt liten rik gutt i en manns kropp.» Mørke vipper skjulte uttrykket i øynene hans. «Men bare så det er klart, så er jeg like skuffet over deg som du er over meg.»

Hun kjente all fargen forsvinne fra ansiktet. «Hva skal det bety?»

«Det betyr at du er en av de vakreste kvinnene jeg har møtt noen gang. Ansiktet ditt er så uttrykksfullt, og øynene dine har en utrolig chatoyance. Men ingenting av den utstrålingen betyr noe som helst, for du har is i blodårene dine. Faktisk tror jeg at jeg heller skal gå ut og varme meg litt.» Han la hånden på dørhåndtaket.

Hun hadde hjertet i halsen. «Det passer meg helt utmerket», svarte hun hest.

Han smilte. «Jeg ville ha ønsket deg et hyggelig oppholdt på Haensli, miss Somerville, men jeg tror ikke det er mulig for deg.»

Og så var han ute av limousinen, og døren smalt igjen bak ham.

